Initiativ fra Kongeriget Spanien med henblik på vedtagelse af Rådets afgørelse om anvendelse af specifikke foranstaltninger inden for rammerne af politisamarbejdet og det retlige samarbejde til bekæmpelse af terrorisme i overensstemmelse med artikel 4 i fælles holdning 2001/931/FUSP

(2002/C 126/15)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 30 og 31 og artikel 34, stk. 2, litra c),

under henvisning til initiativ fra Kongeriget Spanien(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Det Europæiske Råd erklærede på sit ekstraordinære møde den 21. september 2001, at terrorismen udgør en sand udfordring for verden og for Europa, og at bekæmpelse af terrorisme skal være et højt prioriteret mål for Den Europæiske Union.

(2) FN's Sikkerhedsråd vedtog den 28. september 2001 resolution nr. 1373(2001), hvori der fastlægges omfattende strategier til bekæmpelse af terrorisme, navnlig bekæmpelse af finansieringen af terrorisme.

(3) Rådet bekræftede den 8. oktober 2001 på ny, at Den Europæiske Union og dens medlemsstater er fast besluttet på at deltage fuldt ud og på koordineret vis i den globale alliance imod terrorisme under De Forenede Nationers ledelse.

(4) Det Europæiske Råd erklærede den 19. oktober 2001, at det er fast besluttet på at bekæmpe alle former for terrorisme overalt i verden, og at det vil fortsætte sine bestræbelser på at styrke verdenssamfundets alliance mod alle former for terrorisme, f.eks. gennem styrkelse af samarbejdet mellem de forskellige operative tjenester med ansvar for bekæmpelse af terrorisme: Europol, Eurojust, efterretningstjenesterne, politiet og de judicielle myndigheder.

(5) Den Europæiske Union bør træffe yderligere foranstaltninger til at gennemføre FN's Sikkerhedsråds resolution nr. 1373(2001).

(6) Det hedder i artikel 4 i Rådets fælles holdning 2001/931/FUSP af 27. december 2001 om anvendelse af specifikke foranstaltninger til bekæmpelse af terrorisme(3), at medlemsstaterne gennem politisamarbejde og retligt samarbejde i kriminalsager inden for rammerne af afsnit VI i traktaten om Den Europæiske Union yder hinanden den størst mulige hjælp i forebyggelsen og bekæmpelsen af terrorhandlinger.

(7) Denne afgørelse er det første skridt i indførelsen af konkrete foranstaltninger over for de personer, grupper og enheder, der er nævnt i artikel 4 i fælles holdning 2001/931/FUSP -

TRUFFET FØLGENDE AFGØRELSE:

Artikel 1

I denne afgørelse forstås ved:

a) "personer, grupper eller enheder, der er opført på listen": de personer, grupper eller enheder, der er opført på listen i bilaget til fælles holdning 2001/931/FUSP om anvendelse af specifikke foranstaltninger til bekæmpelse af terrorisme

b) "terrorhandlinger": de handlinger, der er nævnt i artikel 1-3 i rammeafgørelsen om bekæmpelse af terrorisme(4)

c) "Europol-konventionen": konventionen af 26. juli 1995 om oprettelse af en europæisk politienhed(5)

d) "afgørelsen om Eurojust" Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet(6).

Artikel 2

1. Hver medlemsstat udpeger inden for sit politivæsen et kontaktpunkt, som skal have adgang til og samle oplysninger, der vedrører og stammer fra politimyndighedernes kriminalefterforskninger af terrorhandlinger, som involverer personer, grupper eller enheder, der er opført på listen.

2. Oplysningerne skal mindst omfatte følgende data, forudsat at de er kendt:

a) data til identifikation af personen, gruppen eller enheden

b) de handlinger, der efterforskes, og de særlige omstændigheder, hvorunder de har fundet sted

c) forbindelse til andre sager

d) anvendelse af kommunikationsteknologi

e) trusler knyttet til besiddelse af masseødelæggelsesvåben.

3. Hver medlemsstat sørger for, at de i stk. 2 nævnte oplysninger, som indsamles af kontaktpunktet, meddeles Europol i overensstemmelse med Europol-konventionen, således at de kan behandles som omhandlet i konventionens artikel 10, særlig stk. 6.

Artikel 3

1. Hver medlemsstat udpeger inden for sit retssystem et kontaktpunkt, der skal have adgang til og samle oplysninger, der vedrører og stammer fra straffesager under de judicielle myndigheders ansvar, i forbindelse med terrorhandlinger, som involverer personer, grupper eller enheder, der er opført på listen. Kontaktpunktet skal være Eurojusts nationale korrespondent på terrorismeområdet i de medlemsstater, hvor et sådant kontaktpunkt er udpeget.

2. Oplysningerne skal mindst omfatte følgende data, forudsat at de er kendt:

a) data til identifikation af personen, gruppen eller enheden

b) de handlinger, der efterforskes, og de særlige omstændigheder, hvorunder de har fundet sted

c) forbindelse til andre sager

d) anmodninger om gensidig hjælp, herunder retsanmodninger, der måtte være rettet til eller fremsat af en anden medlemsstat, samt udfaldet heraf.

3. Hver medlemsstat sørger for, at de i stk. 2 nævnte oplysninger, som indsamles af kontaktpunktet, meddeles Eurojust i overensstemmelse med afgørelsen om Eurojust, således at Eurojust kan udføre sine opgaver.

Artikel 4

Medlemsstaterne gør fuld brug af de muligheder og fordele, der ligger i fælles efterforskningshold, til at efterforske og retsforfølge terrorhandlinger, som involverer personer, grupper eller enheder, der er opført på listen.

Artikel 5

Medlemsstaterne sørger for, at de oplysninger, de meddeler Europol og Eurojust i overensstemmelse med artikel 1 og 2, kan udveksles mellem Europol og Eurojust på grundlag af en samarbejdsaftale, der kan indgås mellem disse enheder, jf. Europol-konventionen og afgørelsen om Eurojust.

Artikel 6

Hver medlemsstat træffer de nødvendige foranstaltninger til at sikre, at anmodninger om retshjælp og om anerkendelse og fuldbyrdelse af retsafgørelser, der fremsættes af en anden medlemsstat i forbindelse med terrorhandlinger, som involverer personer, grupper eller enheder, der er opført på listen, behandles som hastesager med høj prioritet.

Artikel 7

Hver medlemsstat træffer de nødvendige foranstaltninger til at sikre, at alle dokumenter, sagsakter, data, genstande eller andre bevismidler, der er beslaglagt eller konfiskeret under efterforskninger eller straffesager mod personer, grupper eller enheder, der er opført på listen, kan være tilgængelige eller umiddelbart til rådighed for andre medlemsstaters myndigheder, når der i disse medlemsstater gennemføres eller indledes efterforskninger mod disse personer, grupper eller enheder.

Artikel 8

Denne afgørelse har virkning fra dagen efter offentliggørelsen i De Europæiske Fællesskabers Tidende.

Udfærdiget i ...

På Rådets vegne

...

Formand

(1) EFT C ...

(2) EFT C ...

(3) EFT L 344 af 28.12.2001, s. 93.

(4) EFT L ...

(5) EFT C 316 af 27.11.1995, s. 2.

(6) EFT L 63 af 6.3.2002, s. 1.